钦定古今图书集成/明伦汇编/官常典/第721卷 > 萧速撒
## 钦定古今图书集成/明伦汇编/官常典/第721卷 > 萧速撒

按《辽史》本传：“速撒，字秃鲁堇，突吕不部人。性沉毅，重
熙间，累迁右护卫太保。蒲奴里叛，从耶律义先往讨，
执首乱陶得里以归。清宁中，历北面林牙、彰国军节
度使，入为北院枢密副使。咸雍十年，经略西南边，撤
宋堡障，戍以皮室军。上嘉之。大康二年，知北院枢密
使。耶律乙辛权宠方盛，附丽者多至通显，速撒未尝”
造门。乙辛衔之，诬构速撒首谋废立。按之无验，出为
上京留守。乙辛复令萧讹都斡以前事诬告，上怒，不
复加讯，遣使杀之。时方盛暑，尸诸原野，容色不变，乌
鹊不敢近。乾统间，追封兰陵郡王，绘像宜福殿。